I slutningen af marts, få uger inde i coronakrisen, var Læsø Kommune tvunget til at skære ned i antallet af afgange, på grund af svigtende passagerantal Nogle afgange var der slet ikke nogen passagerer med Læsøfærgen, og med færgeselskabets skrøbelige økonomi i mente blev det besluttet, at holde færgen i havn på nogle af afgangene. Og på de få daglige afgange har det heller ikke været helt det samme at være passager. Færgens cafeteria har været lukket, og passagerne er blevet bedt om at blive i deres biler under overfarten. Hverdagen vender tilbage Men nu ser det ud til, at hverdagen vender tilbage til den lille færge. - Fra og med onsdag sejler færgen igen efter normal fartplan, fortæller Tobias Birch Johansen, viceborgmester, til TV2 Nord. Det bliver også mere normale forhold der venter passagererne ombord. - Cafeteriet åbner igen , og der vil det blive portionsanretninger, der bliver solgt. Og så indrettes agterenden, så man kan opholde sig derude med god afstand til de andre passagerer. Og så vil vi i øvrigt oplyse med skilte rundt omkring, hvordan man skal opføre sig for at overholde retningslinjerne. Stadig hensyn til sårbare passagerer Skulle der nu være passagerer, der ikke er trygge ved at bevæge sig op på færgen og omgås de andre, så er der også tænkt på det. - Der vil fortsat være mulighed for at opholde sig i bilen under overfarten, hvis nu man for eksempel er ekstra sårbar og skal passe på, fortæller Tobias Birch Johansen.

Referat:
Normaliteten er så småt ved at indfinde sig - også på Læsøfærgen, der nu vender tilbage til en drift, der ligner tiden før coronakrisen.